b"\n_START_ARTICLE_\nMare de D\xc3\xa9u de la Trobada\n_START_SECTION_\nDescripci\xc3\xb3\n_START_PARAGRAPH_\n\xc3\x89s una esgl\xc3\xa9sia d'una sola nau, de planta rectangular, cap\xc3\xa7ada a llevant per una cap\xc3\xa7alera de planta quadrangular, m\xc3\xa9s estreta que la nau, a la qual s'obre a trav\xc3\xa9s d'un arc de mig punt. La cap\xc3\xa7alera est\xc3\xa0 coberta amb volta de can\xc3\xb3 i presenta dues_NEWLINE_finestres en arc de mig punt. La nau \xc3\xa9s coberta per cinc trams de volta de llunetes que sostenen un llosat a doble vessant. A la part alta de la nau, als seus extrems de llevant i de ponent, hi ha dos ulls de bou amb vitralls moderns. La porta del temple \xc3\xa9s a la fa\xc3\xa7ana occidental, i s'obre directament a la nau a trav\xc3\xa9s d'un arc de mig punt. Est\xc3\xa0 flanquejada per dues_NEWLINE_finestres quadrangulars amb reixes de forja. Adossat a aquesta fa\xc3\xa7ana hi ha un porxo cobert per un llosat de fusta de doble vessant, m\xc3\xa9s baix que la fa\xc3\xa7ana i amb embigats que reposen sobre uns pilars de secci\xc3\xb3 quadrangular. Els murs laterals de l'edifici s\xc3\xb3n refor\xc3\xa7ats per cinc grans contraforts a banda i banda.\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 de l'actual esgl\xc3\xa9sia de Santa Maria de la Trobada, fou iniciada l'any 1602 i experiment\xc3\xa0 nombroses reformes durant el segle XVIII. Anteriorment, hi havia hagut una esgl\xc3\xa9sia rom\xc3\xa0nica, constru\xc3\xafda al segle XI i identificada com Sant Pere i Sant Feliu de Iel, advocaci\xc3\xb3 que es perd durant la baixa edat mitjana, moment en qu\xc3\xa8 l'esgl\xc3\xa9sia experimenta una profunda reforma i s'hi afegeixen els paviments de c\xc3\xb2dols encara visibles avui en dia. Aquesta esgl\xc3\xa9sia rom\xc3\xa0nica, s'hauria assentat sobre un temple anterior, prerom\xc3\xa0nic o paleocristi\xc3\xa0. Els treballs arqueol\xc3\xb2gics daten aquesta fase cap als segles VI o VII, en una \xc3\xa8poca contempor\xc3\xa0nia a la implantaci\xc3\xb3 del cristianisme en aquest sector del Pirineu i a la creaci\xc3\xb3 del bisbat d'Urgell._NEWLINE_Davant la capella, formant pla\xc3\xa7a, hi ha el nou ajuntament del municipi.\n_START_SECTION_\nAplec\n_START_PARAGRAPH_\nDavant la capella cada dilluns de Pasqua si fa un aplec on hi acut gent de tota la ribera de la Seu d'Urgell, normalment primer la gent dina als camps de Bellestar i despr\xc3\xa9s es dirigeix davant la capella on es fa un ball."